Só smaak verskillende wyne(Foto: Pixabay) In Suid-Afrika kan ons uitmuntende wyn teen baie billike pryse koop. Wynkenners sal ook vinnig wees om jou te vertel dat Suid-Afrika van die wêreld se beste wyn produseer. Aangesien ons standaarde so hoog is wanneer dit by wyn kom, wil jy nie in die verleentheid kom wanneer jy ŉ glasie skink en iemand wil hoor wat die prominente smaak is wat jy proe nie. Om soos ŉ regte kenner te klink moet jy weet hoe om die wyn behoorlik te proe en na watter smake om te soek wanneer jy wyn drink. Hoe om wyn te proe Gebruik dié eenvoudige 4-stap wynproeplan Hoe smaak verskillende soorte wyn? Elke wyn proe anders, want die proses, die druiwe, die weer en die veroudering speel ŉ groot rol in die eindresultaat van die wyn. Tog is daar geure wat deur die meeste merlot-kultivars trek, en so ook met ander wyne. Die bekende wyntydskrif Primer Magazine beskryf die verskillende wyne so: Witwyn Chardonnay – Vrugtig en botterig met ŉ sagte tekstuur. Sauvignon blanc – Droog en effe aan die suur kant met kruiegeure asook vrugtesmake. Chenin blanc – Droog en effe suur met vrugtige appelgeure, asook heuning. Pinot grigio – Eenvoudig, lig en droog. Moscato – Vrugtig en dikwels soet. Rooiwyn Cabernet sauvignon – Vol smaak met trekke van kruie. Jong wyne het die ryk geur van bessies. Merlot – Vrugtig met speserygeure en ŉ sagte smaak. Pinot noir – Delikaat en vars met vrugtige geure. Pinotage – Trekke van pruime, drop en tabak.